《次韵令裕言诗》
宋代·李吕

寓形宇宙有感发，无一不可供诗眸。
风花浩荡百变态，草木荣悴皆穷搜。
浑成功括造化窟，未辞斧凿孰为优。
要当险易随地出，或平或激如水流。
不才正自困讥骂，白璧为赠非所求。
自怜不具正法眼，解颐安足论赓酬。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。